শিশু বদলের অভিযোগ উঠল মালদহ মেডিক্যাল কলেজ হাসপাতালে। পুত্র সন্তানের পরিবর্তে কন্যা সন্তান মায়ের হাতে তুলে দেওয়ার অভিযোগ উঠল। শিশু নিতে অস্বীকার করল সেই পরিবার। ঘটনার লিখিত অভিযোগ দাযের হয়েছে মেডিক্যাল কলেজের সহ-অধ্যক্ষের কাছে। ঘটনার তদন্তের নির্দেশ দিয়েছে কর্তৃপক্ষ। 

জানা গিয়েছে, গাজোলের লেনিন পাড়ার প্রসূতি সুনিতা কর্মকার সোমবার সন্ধ্যায় মালদহ মেডিক্যাল কলেজ হাসপাতালে ভর্তি হন। সন্ধ্যায় মালদহ মেডিক্যাল কলেজ হাসপাতালে তিনি শিশুর জন্ম দেন। পরিবারের দাবি, প্রসবের সময়ে সুনিতার কাছেই ছিলেন তাঁর মা পূর্নিমা দেবী। কিন্তু পুত্র সন্তান জন্ম নিলেও তাঁদেরকে জোর করে কন্যা সন্তান হয়েছে বলে জোর করে লেখানোর চেষ্টা করে হাসপাতাল কর্তৃপক্ষ। অভিযোগ পরিবারের। 

এই নিয়ে উপস্থিত নার্সিং স্টাফ ও স্বাস্থ্য কর্মীদের সঙ্গে বচসাও হয় ওই প্রসূতির মায়ের। যার জেরে গভীর রাত পর্যন্ত পরিবারের সঙ্গে মেডিক্যাল কলেজের টানাপোড়েন চলে। সকালে বাড়ির অন্যান্য লোকজন এলে তাঁদের বিষয়টি জানানো হয়। এর পরেই কর্তৃপক্ষের কাছে লিখিত অভিযোগ জানানোর সিদ্ধান্ত নেয় পরিবার। আজ দুপুরে মেডিক্যাল কলেজের সহ অধ্যক্ষের কাছে লিখিত অভিযোগ জানান ওই মহিলার স্বামী। 

অভিযোগ পাওয়ার পরেই নড়েচড়ে বসে মেডিক্যাল কলেজ কর্তৃপক্ষ। তড়িঘড়ি ডেপুটি সুপারের নেতৃত্বে পাঁচ সদস্যের একটি তদন্ত কমিটি গঠন করে হাসপাতাল কর্তৃপক্ষ। দু’দিনের মধ্যে রিপোর্ট জমা দিতে বলা হয়েছে সেই কমিটিকে। 
যদিও হাসপাতাল কর্তৃপক্ষের ধারণা পুরো ব্যাপারটি নিছক ভুল বোঝাবুঝি। শিশু বদলের কোনও সম্ভাবনা নেই। যদিও ওই প্রসূতির পরিবারের অভিযোগ নিরপেক্ষ তদন্ত হলে বড়সড় অনিয়ম প্রকাশ্যে আসতে পারে।